b'\n_START_ARTICLE_\nKo\xc5\xa1arkarski klub Zlatorog\n_START_SECTION_\nZgodovina\n_START_PARAGRAPH_\nKlub je bil ustanovljen leta 1969. Do leta 1972 je tamkaj\xc5\xa1nji ko\xc5\xa1arkarski klub nastopal pod imenom KK La\xc5\xa1ko, kasneje se je preimenoval v KK Zlatorog. Leta 1994 se je la\xc5\xa1ki prvoliga\xc5\xa1 preimenoval v KK Pivovarna La\xc5\xa1ko, od leta 2006 pa ponovno nosi ime KK Zlatorog La\xc5\xa1ko. Kljub kratki zgodovini je KK Zlatorog dosegel \xc5\xa1tevilne uspehe. Leta 2004 so postali zmagovalci Pokala Slovenije, \xc5\xa1e \xc5\xa1estkrat so bili v finalu pokala Slovenije. V letih 1999, 2000, 2004 so bili tudi finalisti 1.A slovenske ko\xc5\xa1arkarske lige. Dvakrat so tudi osvojili slovenski superpokal, v letih 2004 in 2005. Leta 2002 so bili tudi udele\xc5\xbeenci finalnega turnirja Jadranske lige. Svoj pe\xc4\x8dat so pustili tudi v evropskih ko\xc5\xa1arkarskih pokalih, leta 2002 so bili polfinalisti evropskega pokala Radivoja Kora\xc4\x8da, leta 2000 so nastopili v Evroligi, leta 1999 pa so bili \xc4\x8detrtfinalisti evropskega pokala Saporta. V sezoni 2010/11 so redni del lige Telemach kon\xc4\x8dali na prvem mestu, dosegli so namre\xc4\x8d 15 zmag in 1 poraz. V ligi za prvaka so nato osvojili \xc4\x8detrto mesto in se v polfinalu pomerili s Krko, ki se je na koncu veselila naslova dr\xc5\xbeavnih prvakov. Z uvrstitvijo v polfinale so dosegli tudi uvrstitev v regionalno ligo ABA._NEWLINE_Sezono 2011/12 so zaznamovale \xc5\xa1tevilne spremembe v igralskem in strokovnem kadru. V ligi ABA so s samo dvema zmagamo osvojili zadnje mesto, v slovenskem dr\xc5\xbeavnem prvenstvu pa so se uvrstili v polfinale. V zadnji sezoni, ko je klub prevzel Milo\xc5\xa1 \xc5\xa0porar, je klub dosegel svojo 14. uvrstitev v polfinale dr\xc5\xbeavnega prvenstva, kjer je na koncu osvojil 4. mesto. Po sezoni se je uprava odlo\xc4\x8dila, da na mesto glavnega trenerja imenuje Predraga Ja\xc4\x87imovi\xc4\x87a, v klub pa se je po dolgih letih vrnil legenda kluba Goran Jurak, ki je podpisal triletno pogodbo._NEWLINE__NEWLINE_\xc5\xa0tevilne uspehe so dosegli tudi med mlaj\xc5\xa1imi kategorijami, kadeti KK Zlatorog so kar trikrat postali dr\xc5\xbeavni prvaki, vsako leto pa se mlaj\xc5\xa1e selekcije uvr\xc5\xa1\xc4\x8dajo med najbolj\xc5\xa1e ekipe v dr\xc5\xbeavi. Tako je bilo tudi v zadnji sezoni, saj sta se na finalni turnir uvrstili kadetska in mladinska ekipa Zlatoroga.'